የኢትዮጵያ ኢኖሚያዊ ልማትና ዕድገትን ዘላቂ ለማድረግ እንግሊዝ ሁለንተናዊ ድጋፏን ትሰጣለች
 ኢትዮጵያ እያስመዘገበች ያለውን ፈጣን ልማትና ኢኮኖሚያዊ ዕድገት ዘላቂ ለማድረግ እንግሊዝ የምትሰጠውን ሁለንተናዊ ድጋፍ ወደፊትም እንደምትቀጥል አስታወቀች፡፡ ጠቅላይ ሚኒስትር ኃይለማሪያም ደሳለኝ የእንግሊዝ ዓለም አቀፍ የልማት ትብብር /ዲኤፍአይዲ/ከፍተኛ ባለስልጣንን ትላንት በጽህፈት ቤታቸው ተቀብለው በሁለቱ አገራት የልማት ትብብር ላይ ተወያይተዋል፡፡ከውይይቱ በኋላ የዲኤፍአይዲ ቋሚ ሴክረተሪ ሚስትር ማርክ ሎኮክ ለጋዜጠኞች እንደገለጹት በሰው ሃይል ልማትና በድህንት ቅነሳ ኢትዮጵያ የጀመረችውን ጥረት ይበልጥ እንድታጠናከር እንግሊዝ ታግዛለች፡፡ በተለይ በኢትዮጵያ የኢንዱስትሪ ልማት ዘርፍ የእንግሊዝ እገዛና ትብብር የአገሪቱን የዕድገትና ትራንስፎርሜሽን ዕቅድ ከማሳካት አኳያ የሚያተኩር መሆኑን ጠቁመው በስራ አፈጻጸም አቅም ግንባታ፣ በተፈጥሮ ሐብት ተገቢ አጠቃቀም ላይ የእንግሊዝ ባለሙያዎች የቴክኒክ ድጋፍና እገዛ እንዲሰጡ ቀጣዩ የትኩረት አቅጣጫ መሆኑን ጠቁመዋል፡፡ ጠቅላይ ሚኒስትር ኃይለማሪያ በበኩላቸው ሁለቱ አገራት በጋራ የትብበር ስራ በበርካታ መስኮች እስካሁን ሲያከናውኑ መቆየታቸውን አስታውሰዋል፡፡ የሁለቱ አገራት የልማትና የትብብር ስራ በቀጣይም ተጠናክሮ እንደሚቀጥልና በእንግሊዝ በኩል የቀረቡ ሐሳቦችን ተቀብሎ ተግባራዊ ለማድረግ ኢትዮጵያ ዝግጁ መሆኗን ኢዜአ ዘግቧል፡፡